 ሊባኖስ በስለላ የጠረጠረችውን የእስራኤል አሞራ ለቀቀች 
  ሆላንድ በጸረ-ሰላም ድሮኖች ላይ ንስሮችን ልታዘምት ነው  እስራኤል ለስለላ ተግባር አሰማርታዋለች በሚል ተጠርጥሮ ከአስር ቀናት በፊት በሊባኖስ በቁጥጥር ስር የዋለው አሞራ፣ ከቀናት ቆይታ በኋላ ከእስር ተፈትቶ ወደ አገሩ መመለሱን ቢቢሲ ዘገበ፡፡1.9 ሜትር የሚረዝም ክንፍ ያለው ይህ የእስራኤል አሞራ፤ ከሊባኖስ ጋር የሚያዋስነውን ድንበር ጥሶ ሲገባ በአካባቢው ነዋሪዎች መያዙን ያስታወሰው ዘገባው፣ ነዋሪዎቹ ከአሞራው ላባ ላይ የታሰረ የክትትል መሳሪያ ተገጥሞ ማየታቸው ለጥርጣሬያቸው መነሻ እንደሆናቸው ጠቁሟል፡፡ የእስራኤል ባለስልጣናት አሞራው ከእስር ሊፈታ የቻለው፣ የስለላ ተልዕኮ እንደሌለው በሚመለከተው አካል በመረጋገጡና በሊባኖስ የሚገኙ የተመድ የሰላም አስከባሪዎች በጉዳዩ ጣልቃ ገብተው ባደረጉት ግልግል ነው ማለታቸውንም ዘገባው አመልክቷል፡፡የእስራኤል የአእዋፍት መስሪያ ቤት ሃላፊዎች፤ አሞራው ባለፈው አመት ከስፔን እንደመጣና ከአንድ ወር በፊትም በእስራኤል ቁጥጥር ሥር  በሚገኙት የጎላን ኮረብቶች ውስጥ በሚገኝ ጋምላ የተባለ የተፈጥሮ ክልል  ውስጥ እንዲኖር መለቀቁን ተናግረዋል፡፡እስራኤል አሞሮችን ለስለላ ተግባር ታሰማራለች በሚል በተደጋጋሚ ስትጠረጠር እንደነበርም ዘገባው አስታውሷል፡፡በሌላ በኩል ደግሞ፣ በሆላንድ እየተበራከቱ የመጡት ህጋዊነት የሌላቸው ድሮን የተባሉ ሰው አልባ በራሪዎች ለዜጎች ደህንነት ስጋት መፍጠራቸው ያሳሰበው የአገሪቱ ፖሊስ፣ መሰል ድሮኖችን በሰለጠኑ ንስሮችና ሌሎች አእዋፍት በቁጥጥር ስር ለማዋል ማቀዱን ሮይተርስ ዘግቧል፡፡ፍቃድ የሌላቸውና እውቀት በሌላቸው ግለሰቦች የሚንቀሳቀሱ መሰል ድሮኖች ከተፈቀደላቸው የበረራ ክልል በማለፍ ወደ አውሮፕላን ማረፊያ ጣቢያዎችና ባለስልጣናት የታደሙባቸው ህዝባዊ ስነስርዓቶች ወደሚካሄዱባቸው ስፍራዎች ዘልቀው መብረራቸው ያሳሰበው የአገሪቱ ፖሊስ ነው እቅዱን ያወጣው፡፡  የአገሪቱ ፖሊስና የጸረ-ሽብር ተቋም በጋራ በዘየዱት በዚህ፣ በቴክኖሎጂ የታገዘን የደህንነት ስጋት በተፈጥሮ የመመከት  መላ፣ ንስሮችና አእዋፋት ሌሎች ታዳኞችን በሚያጠቁበት ዘዴ የደህንነት ስጋት የሆኑ ድሮኖችን በመሞጭለፍ ከአካባቢው የማራቅ ተልዕኮን እንዲወጡ ለማድረግ ታስቧል፡፡የንስሮቹ አሰልጣኝ የሆኑት የአምስተርዳም ፖሊስ ባልደረባ፣ አእዋፋቱ ድሮኖችን በቁጥጥር ስር በማዋል ከአደጋ ክልል ውጭ ለማድረግ በሚሞክሩበት ወቅት፣ ጉዳት እንዳይደርስባቸው ከሳይንቲስቶች ጋር በመተባበር እየሰሩ እንደሚገኙ አስታውቀዋል፡፡ ለዚህ የጸረ ድሮን ዘመቻ ከሰለጠኑት ንስሮች አንዱ፣ ከሰሞኑ በተደረገ ሙከራ አንድን በመብረር ላይ ያለ ድሮን ተከታትሎ በጥፍሮቹ በመያዝ ወደ መሬት እንዳወረደው የሮይተርስ ዘገባ አመልክቷል፡፡